五言同韋子斿神泉詩
作者：溫翁念
朝代：唐

paragraphs: 聞君泉壑幽，俯裂頻陽趾。
及我性情狎，遥輕武陵涘。
欿窞明月制，沮𣹤涼風起。
朋來想辟雝，日去疑濛汜。
列坐殊滿腹，揚清非洗耳。
髣髴參石斿，淡焉適真理。
（見《金石萃編》卷六十一。
）（〖1〗此詩列尹元凱詩刻之後，署作者之名曰「左司郎中溫翁念字敬祖」，書者亦爲尹元凱。
據《新唐書》卷七十二中《宰相世系表》載翁念爲彦博之孫，官大僕少卿。
此碑署銜左司郎中，蓋武后垂拱間仕歷也。
）。